钦定古今图书集成/明伦汇编/氏族典/第261卷 > 王雄
## 钦定古今图书集成/明伦汇编/氏族典/第261卷 > 王雄

按《周书王雄传》，“雄字胡布头，太原人也。父仑，以雄著
勋，追赠柱国大将军、少傅、安康郡公。雄仪貌魁梧，少
有谋略。永安末，从贺拔岳入关，除征西将军。魏孝武
西迁，授都督，封临贞县伯。大统初，进爵为公。魏恭帝
元年，赐姓可频氏。孝闵帝践祚，授少傅。武成初，进封
庸国公，寻出为泾州刺史。保定四年，从晋公护东征”，
雄在涂遇病，乃自力而进。至《邙山》，与齐将斛律《明月》
接战，雄驰马冲之，杀三人，明月退走。雄追之，按槊不
及明月者丈馀。明月射雄中额，抱马退走，至营而薨。
赠使持节、太保、同州刺史，谥曰忠。子谦嗣。